
REFERAT
privind prelungirea, prin act adiţional, a contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006 

Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate, precum şi de a monitoriza şi controla funcţionarea acestor servicii, obligaţii reglementate prin Legea nr.51/2006  a serviciilor comunitare de utilităţi publice, actualizată şi Legea nr.101/2006 a serviciului de salubrizare a localităţilor, actualizată.
Prin hotărârea nr.23 din 31.01.2006, Consiliul Local al municipiului Timişoara a aprobat  delegarea gestiunii serviciilor publice de salubrizare  pe raza municipiului Timişoara.

Delegarea gestiunii s-a făcut prin încheierea contractului de concesiune nr.SC2006-15414/31.07.2006, activităţile specifice serviciului de salubrizare fiind delegate, pentru o perioadă de 8 (opt) ani, către operatorul S.C. RETIM ECOLOGIC SERVICE S.A., care deţine exclusivitatea prestării activităţilor de salubrizare conform legislaţiei în vigoare.

Conform prevederilor art.30 alin.14 lit. e) din Legea nr.51/2006 a serviciilor comunitare de utilităţi publice, actualizată, contractul de delegare a gestiunii cuprinde în mod obligatoriu şi clauze referitoare la programul de realizare a investiţiilor de către concesionar. 
În baza contractului de delegare a gestiunii serviciilor publice de salubrizare a localităţilor prin concesiune nr.SC2006-15414/31.07.2006, operatorul SC RETIM ECOLOGIC SERVICE SA, s-a obligat ca pe perioada derulării contractului să realizeze investiţii în valoare totală de 9.202.883 euro, conform Programului ce constituie anexa la contract.
Datorită faptului că, deponeul de la Parţa a fost închis începând cu data de 01.01.2009, operatorul a fost nevoit să găsească alte modalităţi pentru depozitarea deşeurilor colectate de la persoane juridice, cât şi de la persoane fizice din Municipiul Timişoara, fapt ce a generat o serie de costuri suplimentare.
Prin adresa nr.12447/07.07.2010, operatorul SC RETIM ECOLOGIC SERVICE SA, precizează că a investit 5,5 milioane de euro  într-o Staţie de sortare modernă şi 1,5 milioane de euro într-o instalaţie de balotare a deşeurilor, iar durata necesară amortizării acestor investiţii va fi de aproximativ 20 de ani.
În cazul în care operatorul, la cererea autorităţii administraţiei publice locale şi  pentru buna executarea a serviciului de salubrizare realizează investiţii care nu ar putea fi amortizate în termenul rămas până la expirarea contractului iniţial decât printr-o creştere excesivă a tarifelor, poate solicita consiliului local care va decide, ca durata contractului de delegare a gestiunii să fie prelungită în condiţiile art.14 alin.2 din Legea nr.101/2006 a serviciului de salubrizare a localităţilor, actualizată.

În conformitate cu prevederile art.32 alin.3 şi 4 din Legea nr.51/2006 a serviciilor comunitare de utilităţi publice, actualizată şi art.8 alin.1 din contractul de delegarea a gestiunii serviciilor publice de salubrizare a localităţilor prin concesiune nr.SC2006-15414/31.07.2006, contractul poate fi prelungit pentru o perioadă egală cu cel mult jumătate din durata sa iniţială, prin acordul de voinţă al parţilor, care vor încheia un act adiţional.

Menţionăm faptul că, operatorul de servicii publice de salubrizare SC RETIM ECOLOGIC SERVICE SA, prin adresa nr.12447/07.07.2010 solicită prelungirea contractului de concesiune pentru o perioadă egală cu jumătate din durata iniţială respectiv 4 ani în considerarea amortizării investiţiilor suplimentare realizate.
Având în vedere cele expuse şi în conformitate cu prevederile legale menţionate mai sus, propunem încheierea  unui act adiţional la contractul de concesiune nr. SC2006-15414/31.07.2006, privind prelungirea acestuia pentru o perioadă egală cu jumătate din durata sa iniţială, respectiv 4 ani, cu începere de la data de 04.08.2014  până la data de 04.08.2018.

